b'\n_START_ARTICLE_\nDominik Bokk\n_START_SECTION_\nSeuraura\n_START_PARAGRAPH_\nBokk on ERV Schweinfurtin kasvatti. H\xc3\xa4n siirtyi 14-vuotiaana K\xc3\xb6lner EC:n junioreihin kaudeksi 2014\xe2\x80\x932015. Bokk jakoi koko C-nuorten Sch\xc3\xbcler-BL:n pudotuspelien pistep\xc3\xb6rssin voiton joukkuetoverinsa Erik Betzoldin kanssa tehoilla 5+3=8. H\xc3\xa4n voitti kauden p\xc3\xa4\xc3\xa4tteeksi sarjan mestaruuden. Kaudella 2016\xe2\x80\x932017 Bokk jakoi tehoilla 34+37=71 K\xc3\xb6lnin U19-junioreiden sis\xc3\xa4isen pistep\xc3\xb6rssin voiton Dani Bindelsin kanssa. He jakoivat koko Deutsche Nachwuchsligan pistep\xc3\xb6rssin kolmannen sijan. Bokk oli pudotuspeleiss\xc3\xa4 joukkueensa paras maalintekij\xc3\xa4 ja h\xc3\xa4n jakoi K\xc3\xb6lnin sis\xc3\xa4isen pistep\xc3\xb6rssin voiton Dani Bindelsin kanssa. Bokk voitti kauden p\xc3\xa4\xc3\xa4tteeksi DNL:n mestaruuden. H\xc3\xa4net valittiin sarjan vuoden hy\xc3\xb6kk\xc3\xa4\xc3\xa4j\xc3\xa4ksi._NEWLINE_WHL-joukkue Prince Albert Raiders varasi Bokkin yhdeks\xc3\xa4nten\xc3\xa4 pelaajana CHL:n varaustilaisuudessa 2017. 17-vuotias Bokk siirtyi kaudeksi 2017\xe2\x80\x932018 kuitenkin Ruotsiin V\xc3\xa4xj\xc3\xb6 Lakers HC:n J18-junioreihin. H\xc3\xa4n pelasi suurimman osan kaudestaan kuitenkin seuran J20-junioreissa, joiden paras pistemies ja sy\xc3\xb6tt\xc3\xa4j\xc3\xa4 Bokk oli tehoilla 14+27=41. Bokk oli joukkueen paras pistemies my\xc3\xb6s pudotuspeleiss\xc3\xa4 tehoilla 5+6=11, joilla h\xc3\xa4n jakoi pistep\xc3\xb6rssin toisen sijan MODO Hockeyn Tim Wahlgrenin kanssa edell\xc3\xa4\xc3\xa4n vain \xc3\x96rebro HK:n Carl Wassenius. Bokk voitti kauden p\xc3\xa4\xc3\xa4tteeksi J20 SuperElitin hopeaa._NEWLINE_Bokk debytoi kauden 2017\xe2\x80\x932018 aikana my\xc3\xb6s seuran SHL-joukkueessa, jossa h\xc3\xa4n pelasi 15 runkosarjaottelua tehopistein 1+1=2 sek\xc3\xa4 kolme Mestarien liigan ottelua tehopistein 1+1=2. H\xc3\xa4n teki SHL-debyyttins\xc3\xa4 28. lokakuuta 2017 HV71:t\xc3\xa4 vastaan. Ensimm\xc3\xa4isen SHL-maalinsa Bokk teki 3. marraskuuta 2017 vieraissa R\xc3\xb6gle BK:ta vastaan. Saman vuoden jouluaatonaattona h\xc3\xa4n teki Lakersin kanssa kev\xc3\xa4\xc3\xa4seen 2019 asti ulottuvan SHL-sopimuksen._NEWLINE_St. Louis Blues varasi Bokkin ensimm\xc3\xa4isell\xc3\xa4 kierroksella 25. pelaajana NHL:n varaustilaisuudessa 2018. H\xc3\xa4n teki jo samana kes\xc3\xa4n\xc3\xa4 hein\xc3\xa4kuussa seuran kanssa kolmivuotisen tulokassopimuksen. Bokk pelaa kauden 2018\xe2\x80\x932019 kuitenkin l\xc3\xa4ht\xc3\xb6kohtaisesti viel\xc3\xa4 lainalla V\xc3\xa4xj\xc3\xb6 Lakersin SHL-joukkueessa.\n_START_SECTION_\nMaajoukkueura\n_START_PARAGRAPH_\nBokk pelasi alle 20-vuotiaiden IA-divisioonan MM-kilpailuissa vuosina 2018 ja 2019, joista j\xc3\xa4lkimm\xc3\xa4inen turnaus p\xc3\xa4\xc3\xa4ttyi kultaan ja sarjanousuun p\xc3\xa4\xc3\xa4sarjatasolla ja ensimm\xc3\xa4inen turnaus pronssiin. H\xc3\xa4n toimi vuoden 2019 turnauksessa Saksan varakapteenina. Bokk voitti koko turnauksen piste- ja sy\xc3\xb6tt\xc3\xb6p\xc3\xb6rssin tehoilla 1+7=8._NEWLINE_Bokk pelasi my\xc3\xb6s alle 18-vuotiaiden IA-divisioonan MM-kilpailuissa vuonna 2017, jolloin h\xc3\xa4n voitti tehoilla 7+3=10 koko turnauksen maalip\xc3\xb6rssin sek\xc3\xa4 jakoi pistep\xc3\xb6rssin toisen sijan Norjan Robin Haglund Mathisenin kanssa edell\xc3\xa4\xc3\xa4n vain Norjan Mathias Emilio Pettersen.'